b"\n_START_ARTICLE_\nValent\xc3\xad Fargnoli Annetta\n_START_SECTION_\nBiografia\n_START_PARAGRAPH_\nFargnoli va n\xc3\xa9ixer en una pensi\xc3\xb3 de la Rambla de Barcelona a finals del segle XIX, el 1885. Els seus pares, Antoni Fargnoli Rossi i Maria Annetta Vetranio, eren dos immigrants provinents de Belmonte di Castel\xc2\xb7lo un poblet proper a N\xc3\xa0pols, It\xc3\xa0lia, que van anar a Barcelona a casar-se i provar fortuna. Sembla que hi nasqu\xc3\xa9 casualment, ja que els seus pares tenien la intenci\xc3\xb3 de retornar a It\xc3\xa0lia per tal que el seu primer fill nasqu\xc3\xa9s all\xc3\xad  per\xc3\xb2 el part s'avan\xc3\xa7\xc3\xa0 a poc abans que la fam\xc3\xadlia pogu\xc3\xa9s embarcar-se. Un dia despr\xc3\xa9s fou batejat a la parr\xc3\xb2quia de Sant Josep, actualment de Santa M\xc3\xb2nica amb el nom de Valent\xc3\xad Miquel Umberto. Als pocs dies de n\xc3\xa9ixer Valent\xc3\xad, els va embarcar amb els seus pares cap a Belmonte di Castelo, on naixerien posteriorment els seus germans._NEWLINE_De nou a Catalunya, Fargnoli es va instal\xc2\xb7lar a Verges, per traslladar-se al cap de poc temps a la capital gironina. La seva primera fotografia documentada data del 1901, una fotografia a l'antiga muralla del Pes de la Palla a Girona. Poc despr\xc3\xa9s, el 8 d'abril de 1904, fotografiaria la visita del rei Alfons XIII a Barcelona, convertint-se en prove\xc3\xafdor de la casa reial i documentant el 1906 el casament del rei amb Vict\xc3\xb2ria Eug\xc3\xa8nia. El 1910 va marxar a l'Argentina a provar sort com a fot\xc3\xb2graf, per\xc3\xb2 al cap d'un any tornaria a Catalunya, on comen\xc3\xa7aria a publicar les seves fotos al Suplemento Literario del Autonomista._NEWLINE_Es guanyaria la vida venent postals fotogr\xc3\xa0fiques, despla\xc3\xa7ant-se en bicicleta pels diferents pobles i llogarets de les comarques gironines, aix\xc3\xad com col\xc2\xb7laborant amb l'Arxiu d'Adolf Mas i Ginest\xc3\xa0. Es va casar amb Rosa Vilaseca Gr\xc3\xa8bol, de Ma\xc3\xa7anet de la Selva. _NEWLINE_Entre 1925 i 1929 va fer moltes fotografies promocionals de les orquestres locals. El 1933 l'Ajuntament de Girona li va fer el seu primer enc\xc3\xa0rrec, fotografiar dues escoles p\xc3\xbabliques constru\xc3\xafdes durant el per\xc3\xadode de la Segona Rep\xc3\xbablica Espanyola. _NEWLINE_Al cap de poc d'esclatar la Guerra Civil Espanyola, el 15 d'octubre de 1936, va dipositar en el Servei de Documents de la Comissaria Delegada de la Generalitat de Catalunya, un feix de 463 negatius. Es creu que algun delegat de la Generalitat va endur-se part d'aquest arxiu a Fran\xc3\xa7a. _NEWLINE_Un cop finalitzada la guerra, entre 1942 i 1943 va rebre un altre enc\xc3\xa0rrec de l'Ajuntament de Girona, fotografiar totes les masies hist\xc3\xb2riques de la prov\xc3\xadncia. Moriria el 7 d'abril de 1944 a Girona. Tot i passar gran part de la seva vida a Girona, el fot\xc3\xb2graf va conservar la seva nacionalitat italiana._NEWLINE_Un cop mort, els seus hereus i familiars van anar venent a poc a poc els negatius que conservaven i les inundacions que van haver a la ciutat el 1962 van malmetre la part de l'arxiu que llavors encara perdurava, adquirit anteriorment pel fot\xc3\xb2graf Mart\xc3\xad de Girona._NEWLINE_El mes de juny del 2011 l'INSPAI, Centre de la Imatge de la Diputaci\xc3\xb3 de Girona va incorporar 7.000 noves imatges, on es trobaven obres de Valent\xc3\xad Fargnoli, Sebasti\xc3\xa0 Mart\xc3\xad Roura i Sebasti\xc3\xa0 Mart\xc3\xad Calvo.\n_START_SECTION_\nObra\n_START_PARAGRAPH_\nLa seva consta de fotografia documentalista de monuments i paratges catalans, aix\xc3\xad com de retrats i fotografies de grup fetes per enc\xc3\xa0rrec. Principalment va rec\xc3\xb3rrer els municipis propers a Girona, per\xc3\xb2 es t\xc3\xa9 const\xc3\xa0ncia que va arribar a fotografia zones m\xc3\xa9s allunyades com el Ripoll\xc3\xa8s._NEWLINE_El seu sistema de treball es basava a fer fotografies durant el dia, tornar a Girona al capvespres, revelar les fotos durant la nit, deixant-les 24 hores en remull, per despr\xc3\xa9s assecar-les. Gran part de les seves fotografies s'han mantingut en un molt bon estat de conservaci\xc3\xb3 fins a l'actualitat. Es diu que feia servir materials de producci\xc3\xb3 pr\xc3\xb2pia, que Fargnoli es creava el seu revelador, fixador i d'altres._NEWLINE_Les seves fotografies s\xc3\xb3n f\xc3\xa0cilment recognoscibles, ja que \xc3\xa9s dels pocs fot\xc3\xb2grafs de l'\xc3\xa8poca que datava i signava el negatiu. Segons la seva filla, Fargnoli signava nom\xc3\xa9s les fotos que considerava bones."